黄鶴篇
作者：張方平
朝代：宋

paragraphs: 黄鶴飛來兮，越滄海之無垠，標格孤高誰與羣。
風前清嘯欲命侶，凝神翹立如含嚬。
鷹鸇獨矜觜爪利，燕雀止爲腥羶馴。
扃籠猶負語言巧，墮羽直爲依襟珍。
杳杳水雲上，亦有網羅屯。
黄鶴飛去兮，汝無戀此擾擾之塵寰。
沖丹霄兮凌紫煙，行啄秀芝咽醴泉。
靜棲琪樹金羽麗，閒舞瑶池菊裳鮮。
鵷羣鳳侶久相待，休隨燕雀陪鷹鸇。